KRISE: Mange hundre tusen somaliere har flyktet fra hjemlandet til Kenya på grunn av tørke i hjemtraktene. Nøden skyldes ikke bare regnet som uteble, men også volden i landet, mener flyktninger. Foto: Ruters

Vold og tørke gjør det ulevelig i Somalia

Al-Shabaab har gjort det umulig å overleve i Somalia, hevder flyktninger. Tørke i kombinasjon med væpnet konflikt har skapt en desperat situasjon i landet.

28. juli 2011

Artikkelen er over ni år gammel

De væpnede islamistene i al-Shabaab har i dag makten i store deler av det sørlige Somalia, som er rammet av alvorlig tørke og matmangel. I enkelte regioner har FN erklært hungersnød som følge av tørken.

LES OGSÅ: Denne leiren tar 90.000. Nå har 400.000 mennesker strømmet til

Islamistene har lenge nektet hjelpeorganisasjoner, deriblant FNs matvareprogram (WFP), å arbeide i områdene gruppen kontrollerer, men tidligere i juli ble forbudet opphevet på grunn av den alvorlige situasjonen, og FN har nå begynt å fly nødhjelpsforsyninger inn til hovedstaden Mogadishu.

Samtidig pågår harde kamper i byen, hvor Somalias overgangsregjering kjemper mot al-Shabaab om kontrollen over flere bydeler.

Ulevelig

I nabolandet Kenya forteller flyktninger nå om ulevelige forhold i de opprørskontrollerte delene av Somalia.

Noor Ibrahim Hassan var fast bestemt på å holde ut til tørken var over. Men tørken utviklet seg til å bli den verste på 60 år, og til slutt hadde Hassan og hans familie ikke lenger noe valg.

Artikkelen fortsetter under bildet!

TRENGER HJELP: Et barn får drikke etter nettopp å ha ankommet en flyktningleir på grensen mellom Kenya og Somalia. Omkring 400 000 somaliere har flyktet fra tørke og matmangel og befinner seg nå i leiren i Dadaab. Foto: Reuters



De la ut på vandring og nådde til slutt fram til en flyktningleir i Dadaab i Kenya, hvor de nå bor med 400.000 andre flyktninger.

- Vi har ikke hatt regn på tre år, forteller Hassan mens han står i kø for å registrere seg hos FNs matvareprogram (WFP).

- Vi mistet alt. Folk døde rundt oss, sier han.

Ifølge Hassan stjal al-Shabaab hele buskapen fra familien.

- De sa det var til veldedighet. Og de stjal våre menn også. Mange unge menn ble tvangsrekruttert, sier han.

Hjelpearbeidere forvist

Ifølge den 40 år gamle flyktningen Ali Ibrahim fra Buale har al-Shabaab forverret matmangelen i Somalia ved å forvise hjelpearbeidere.

LES OGSÅ: Norsk hjelpearbeider i sultområdet: - Frykter det blir enda verre

- Det er den verste tørken jeg noensinne har opplevd. Hjelpeorganisasjoner som tidligere arbeidet i Buale, har reist på grunn av truslene, sier han.

Nå er hjelpearbeidere derimot på vei inn igjen i landet, og onsdag begynte WFP å fly nødhjelpsforsyninger inn i Mogadishu.

Ifølge tall fra FN har nærmere halvparten av Somalias befolkning på 10 millioner mennesker behov for nødhjelp som følge av tørken i landet.

Opptil 100.000 mennesker har flyktet fra Mogadishu de siste to månedene, og hundretusener har krysset grensene til Etiopia og Kenya.

Nye kamper

Torsdag brøt det ut nye harde kamper i Mogadishu da regjeringsstyrker og styrker fra Den afrikanske union (AU) gikk til angrep på al-Shabaab ved Bakara torg og i bydelen Suqbacad, forteller helsepersonell og innbyggere i byen.

WFP håper nå at det skal la seg gjøre å nå fram med nødhjelp til tross for kampene.

- Offensiven og den økte usikkerheten kan i verste fall få alvorlige konsekvenser, sier WFPs pressetalsmann David Orr.

- Våre lokale medarbeidere som transporterer og distribuerer matvarene, kan bli rammet, men vi håper at det meste skal la seg gjennomføre som planlagt, tilføyer han.

Publisert: 28.07.11 kl. 17:42

Les også

Mer om Somalia FN